Letsie III av Lesotho

Letsie III (født 17. juli 1963 i Morija) er konge av Lesotho. Han regjerer som konstitusjonell monark og har for det meste seremonielle plikter.

Liv og virke
 Bakgrunn og utdannelse 
Kong Letsie er sønn av kong Moshoeshoe II og dronning Mamohato. Han fikk navnet David Mohato og ble døpt i den romersk-katolske kirke.Rosenberg, Scott og Richard Frederick Weisfelder: «Letsie III (Seeiso, David Mohato: 1963–)», Historical dictionary of Lesotho, 2. utgave, Lanham, Maryland: Scarecrow Press, 2013, s. 263–266.

Letsie er utdannet ved grunnskoler i Lesotho og Storbritannia. I 1977 begynte han sin videregående utdannelse ved Ampleforth College i Storbritannia, der han fullførte i 1980. Han studerte deretter i fire år ved National University of Lesotho, der han i 1984 avla bachelorgrad i rettsvitenskap.

Deretter gjennomførte han studier ved universiteter i Storbritannia. Han studerte først juss ved University of Bristol fra 1984 til 1986 og deretter utviklingsstudier ved University of Cambridge og landbruksøkonomi ved University of London. 

Etter studiene vendte han i 1989 tilbake til Lesotho, der han i desember samme år ble innsatt som første høvding av Matsieng.

 To ganger på tronen 
Letsie etterfulgte 12. november 1990 sin far Moshoeshoe II som konge, etter at faren tidligere i 1990 ble tvunget i eksil. Moren fungerte før hans tiltreden som regent. Regjeringstiden som konge fikk et avbrudd fra 1995 til 1996, da faren ble gjeninnsatt på tronen. Avbruddet ble kortvarig, da faren døde i en bilulykke i midten av januar 1996.«Lesotho profile», BBC News, 23. desember 2012. Moren ble igjen regent, men allerede 7. februar 1996 ble Letsie gjeninnsatt som konge. Han ble kronet i hovedstaden Maseru den 31. oktober 1997.

Kong Letsie vakte i 2005 internasjonal oppmerksomhet da han, som sannsynligvis den første monark, offentlig lot seg teste for HIV, som et ledd i landets kampanje mot sykdommen.«Land where everyone from the King down has Aids test» , The Times, 28. november 2005.

 Familie og arvinger 
I 2000 giftet Letsie seg med Karabo Anna Mots'oeneng. Kongeparet har tre barn:«His Majesty King Letsie III» , biografi fra Lesothos offisielle nettsted.

 Prinsesse Mary Senate Mohato Seeiso, født 7. oktober 2001
 Prinsesse M'aSeeiso, født 20. november 2004
 Prins Lerotholi David Mohato Bereng Seeiso, født 18. april 2007

 Referanser 

Kategori:Regjerende monarker
Kategori:Kongelige personer
Kategori:Personer fra distriktet Maseru
Kategori:Lesothiske konger